Ақмолада темекі шеккен оқушымен дөрекі сөйлескен педагог жұмыстан босатылды
DATE: 22:10, 27 Қазан 2023 | GMT +5
TITLE: Ақмолада темекі шеккен оқушымен дөрекі сөйлескен педагог жұмыстан босатылды
URL: https://kaz.inform.kz/news/akmolada-temek-shekken-okushimen-dorek-soylesken-pedagog-zhumistan-bosatildi-ba48e2/
META: DATE: 22:10, 27 Қазан 2023 | GMT +5
TOTAL WORDS: 231
AUTHOR(S):
TEXT: Мұғалімнің мектеп оқушысына қатысты дөрекі қылығы туралы бейнежазба әлеуметтік желіде жарияланды. Желі қолданушылары мұғалімнің әрекетін сынға алды. Ақмола облыстық білім басқармасы баспасөз қызметінің мәліметінше, осы дерек бойынша қызметтік тергеу жүргізілген. Белгілі болғандай, екінші сабақтан кейінгі үзіліс кезінде 7, 9, 10 сынып оқушылары спортзалға волейбол ойнауға барған. Алайда, дене шынықтыру пәнінің мұғалімі А. Ютина оқушылардың волейбол ойнағанын емес, 7-сынып оқушысы Д. Кимнің темекі шегіп тұрғанын көрген. Осы кезде мұғалім бірден мектеп директорының тәрбие жөніндегі орынбасары Б. Мекебайды шақырған, ол оқушымен әңгімелескен. Әңгіме барысында оқушы спортзалда темекі шегетінін мойындаған. Оқушының бұл жауабы мектеп директоры орынбасарының ашуына тиіп, ол эмоцияға ерік берген. «Білім бөлімінің жұмыс тобы Жаңаесіл ауылындағы балалармен, атааналармен және мектептің педагогикалық ұжымымен әңгімелесті. Осы дерек бойынша жүргізілген талқылаудан кейін кәмелетке толмаған баланың заңды өкілі Д. Мекебайға шағымдан бас тарту туралы өтініш келіп түсті. Дегенмен, бұл жағдай Жаңаесіл ауылы мектебінің педагогикалық әдеп жөніндегі кеңесінің отырысында қаралды, онда ҚР Еңбек кодексінің 52-бабының 14-тармағына сәйкес Б. Мекебайды жұмыстан шығару туралы шешім қабылданды», - деді ведомстводан. Ақмола облысы ПД баспасөз қызметі әлеуметтік желіде желдей ескен бейнежазбаны полиция зерттегенін атап өтті. «Келеңсіз жағдай шынымен Жаңаесіл ауылындағы орта мектепте болғаны расталды. Мұғалімнің заңсыз әрекеттері дерегі бойынша материал Целиноград аудандық полиция бөлімінің ақпаратты есепке алу кітабында тіркелді. Тексеріс жүргізілуде, соның қорытындысы бойынша нақты шешім қабылданады, - деп түсіндірді Kazinform тілшісінің сауалына жауап берген ПД баспасөз қызметі. Айта кетсек, бұдан бұрын желіде тұрғындарды балағаттаған Щучье әкімі қызметінен кеткенін жазған едік
